În ultima vreme, tensiunile geopolitice au avut impact pentru companiile românești. Volatilitatea crescută de pe piața valutară a determinat o creștere de 97% a cererii de servicii de hedging în 2023, evidențiind o conștientizare tot mai mare în rândul companiilor românești privind importanța gestionării riscurilor financiare.
În plus, nevoia de a beneficia de servicii financiare rapide, accesibile și sigure a determinat tot mai multe companii românești să aleagă soluțiile financiare digitale oferite de fintechuri în detrimentul serviciilor bancare tradiționale.
În acest context, iBanFirst România a înregistrat doar în 2023 un volum de tranzacții de 1 miliard de euro. Procesul de dedolarizare capătă amploare, punând în discuție supremația de lungă durată a dolarului american în comerțul și finanțele internaționale. Datele SWIFT arată că, în ianuarie 2024, yuanul chinezesc a fost a patra cea mai folosită monedă pentru plățile internaționale, cu o cotă de 4,51%.
În ultimii doi ani, tensiunile geopolitice au escaladat la nivel global, fragmentând comerțul internațional. Această perioadă a evidențiat vulnerabilitățile interdependenței economice mondiale, pe măsură ce întreruperile din lanțurile de aprovizionare, creșterea costurilor și penuria de materii prime au devenit realități cotidiene. Aceste provocări nu doar că au tensionat relațiile comerciale dintre țări, dar au accelerat tendința spre deglobalizare, schimbând dinamica comerțului mondial.
Reconfigurarea și diversificarea partenerilor comerciali
După criza pandemică, recentele tensiuni geopolitice au declanșat noi perturbări majore în lanțul de aprovizionare. Companiile românești care se bazau pe materii prime sau bunuri intermediare din Ucraina sau Rusia, în special din industrii precum agricultura, industria siderurgică și construcțiile, s-au confruntat cu probleme logistice, cum ar fi restricțiile de transport și creșterea costurilor de transport. Aceste companii au fost nevoite să-și reconfigureze rapid parteneriatele comerciale și să caute noi furnizori. Turcia și alte state europene au devenit alternative viabile pentru importuri, în timp ce relațiile comerciale cu China au înregistrat o creștere considerabilă.
În contextul economic, o schimbare majoră s-a produs în sectorul energetic, unde statele membre ale UE, inclusiv România, au luat măsuri pentru a-și reduce dependența de gazul rusesc. Această schimbare strategică nu numai că subliniază importanța diversificării surselor de energie pentru a spori securitatea energetică, dar reflectă, de asemenea, o tendință mai amplă de reducere a dependenței de un singur furnizor, atenuând astfel riscurile de aprovizionare asociate cu tensiunile geopolitice.
Adoptarea soluțiilor financiare digitale ca alternativă a serviciilor bancare tradiționale
În întreg mediul de afaceri global, dinamic și imprevizibil de astăzi, accesul la servicii financiare rapide, accesibile și sigure a devenit esențial pentru companiile românești care operează la nivel internațional. Această nevoie stringentă a determinat multe întreprinderi să aleagă soluțiile financiare digitale în locul serviciilor bancare tradiționale. Fintechurile oferă companiilor o gamă de produse și servicii care le sporesc agilitatea și eficiența pe piețele internaționale, precum plăți multivalutare, servicii de schimb valutar și strategii personalizate de hedging.
Iar iBanFirst în România confirmă această tendință. În ultimii doi ani, fintechul a înregistrat o creștere aproape dublă a numărului de IMM-uri care și-au deschis cont pe platformă, ajungând în prezent la o bază de 400 de companii. Platforma iBanFirst, care oferă acces la plăți în peste 30 de valute, a facilitat tranzacții internaționale în valoare de peste 1 miliard de euro pentru clienții săi din România.
Creșterea cererii pentru servicii de acoperire a riscului valutar
Crizele geopolitice au amplificat volatilitatea valutară, impulsionând companiile românești active în comerțul internațional să adopte o abordare mai prudentă în afaceri. În acest context, instrumentele de acoperire a riscului valutar, precum contractele forward, au câștigat teren ca mecanisme esențiale de protecție a marjelor de profit. Aceste instrumente le permit companiilor să-și securizeze cursurile de schimb valutar pentru plățile internaționale viitoare, asigurându-se astfel împotriva fluctuațiilor valutare.
În anul trecut, serviciile de hedging furnizate de iBanFirst au înregistrat o creștere de 97%, tendință care reflectă o conștientizare în creștere în rândul firmelor românești a importanței gestionării riscurilor financiare. Companiile din industrii diverse, incluzând agricultura, retailul și sectorul IT, recurg la strategii de hedging în relațiile comerciale cu partenerii din Uniunea Europeană, Turcia, Statele Unite și China.
Prin prioritizarea stabilității în operațiunile lor financiare, companiile românești sunt mai bine echipate pentru a face față fluctuațiilor valutare și a crește în mod susținut, într-un peisaj economic imprevizibil.
Ascensiunea yuanului și scăderea utilizării dolarului în tranzacțiile internaționale
Trendul dedolarizării capătă amploare, punând în discuție supremația de lungă durată a dolarului american în comerțul și finanțele internaționale, unde deține o cotă de 42% din plățile internaționale. Reducerea utilizării dolarului a fost catalizată de consorțiul BRICS (Brazilia, Rusia, India, China și Africa de Sud). Aceste națiuni, care se străduiesc de peste un deceniu să-și diminueze dependența de dolar, au început să favorizeze utilizarea monedelor locale în tranzacțiile transfrontaliere.
Datele SWIFT arată că, în ianuarie 2024, yuanul chinezesc a fost a patra cea mai folosită monedă pentru plățile internaționale, cu o cotă de 4,51%. Aceasta creștere a fost susținută de încheierea acordurilor de schimb valutar între China și băncile centrale ale partenerilor săi comerciali. Companiile românești, în acest context, încep să analizeze avantajele plăților în yuan, reflectând schimbările în dinamica financiară globală. Pe de altă parte, deși există un trend evident de internaționalizare a yuanului, analiștii iBanFirst susțin că va fi nevoie de o perioadă de zeci de ani până când yuanul va putea concura cu dolarul.
În afirmaţiile sale, "În contextul instabil al ultimilor doi ani, întreprinderile românești au dat dovadă de reziliență, agilitate și inovație, reușind să transforme obstacolele întâmpinate în oportunități de creștere. Adaptabilitatea lor în fața adversității evidențiază o dinamică pozitivă în cadrul economiei românești, în ciuda tensiunilor geopolitice, a precizat Alin Latu.
În această perioadă dificilă, am susținut companiile românești de import-export să își realizeze planurile de expansiune, atât pe plan regional, cât și internațional. Prin facilitarea accesului la tranzacții transfrontaliere eficiente, iBanFirst a consolidat capacitatea acestora de a opera pe piețele globale dinamice și de a profita de noi oportunități de afaceri", afirmă Alin Latu, Country Manager iBanFirst România.
Sursa: www.capital.ro